**Pravila i postupak prethodne provjere znanja i sposobnosti kandidata**

**I.**  
Po dolasku na prethodnu provjeru znanja i sposobnosti, od kandidata će biti zatraženo predočavanje odgovarajuće identifikacijske isprave radi utvrđivanja identiteta.  
Kandidati koji ne mogu dokazati svoj identitet, osobe koje ne ispunjavaju formalne uvjete natječaja, kao i osobe koje nisu podnijele prijavu na natječaj za radno mjesto za koje se provodi prethodna provjera znanja i sposobnosti, ne mogu pristupiti provjeri.  
Za kandidata koji formalno ispunjava uvjete, a ne pristupi provjeri ili tijekom njena trajanja odustane od iste, smatrati će se da je povukao prijavu na natječaj.  
  
**II.**  
Po utvrđivanju identiteta, kandidatima će biti podijeljena pitanja za pisano testiranje koje traje do 60 minuta i provest će se provjera rada na računalu u trajanju do 20 minuta.  
Kandidati su dužni pridržavati se utvrđenog vremena testiranja.  
  
**III.**   
Za vrijeme pisanog testiranja kandidatima nije dopušteno:  
-koristiti se bilo kakvom literaturom odnosno bilješkama,  
-koristiti mobitel ili druga komunikacijska sredstva,  
-napuštati prostoriju u kojoj se provodi provjera,  
-razgovarati s ostalim kandidatima ili na drugi način remetiti mir i red.  
Ukoliko se kandidat ponaša neprimjereno i/ili prekrši neko od prethodno opisanih pravila, biti će zamoljen da se udalji sa testiranja, a njegov rezultat i rad Povjerenstvo za provedbu postupka prijma neće bodovati.  
  
**IV.**  
Pisano testiranje sastoji se od testa koji sadržava 10 pitanja, te se za svaki točan odgovor dodjeljuje 1 bod, a maksimalan broj bodova koji kandidati mogu ostvariti je 10 bodova.  
Smatra se da su kandidati položili pisani test ako su ostvarili najmanje 5 bodova.  
Provjera rada na računalu sastoji se od dva zadatka te se za svaki točno riješeni zadatak dodjeljuje 1 bod.

Smatra se da su kandidati položili provjeru rada na računalu ako su ostvarili najmanje 1 bod.

**V.**  
S kandidatima, koji su ostvarili najmanje 5 bodova na pisanom testiranju i najmanje 1 bod na provjeri rada na računalu Povjerenstvo za provedbu postupka prijma provesti će intervju.  
Povjerenstvo kroz intervju s kandidatima utvrđuje interese, profesionalne ciljeve i motivaciju kandidata za rad.  
Intervju se boduje na način kao i pisano testiranje, tj. svakom kandidatu se dodjeljuje određeni broj bodova od 1 do 10.  
  
**VI.**  
Kandidati koji su pristupili prethodnoj provjeri znanja i sposobnosti imaju pravo uvida u rezultate provedenog postupka.

**VII.**  
Nakon provedenog postupka prethodne provjere znanja i sposobnosti, Povjerenstvo za provedbu postupka prijma utvrđuje rang listu kandidata prema ukupnom broju bodova ostvarenog na pisanom testiranju i intervjuu, te ju dostavlja pročelniku Jedinstvenog upravnog odjela uz izvješće o provedenom postupku koje potpisuju svi članovi Povjerenstva.  
Pročelnik Jedinstvenog upravnog odjela donosi rješenje o prijmu najkasnije u roku od 60 dana od isteka roka za podnošenje prijava, koje će biti dostavljeno svim kandidatima prijavljenim na natječaj.

KLASA: 112-01/24-01/05

URBROJ: 2170-35-04/04-24-10

VIŠKOVO, 4. ožujka 2024. godine